hotchpotch/miracl-hf-unified huggingface dataset:
Liuskakurjenpolvi
Liuskakurjenpolvi ("Geranium dissectum") on vaatimattoman kokoinen, lähinnä Euroopassa ja Pohjois-Afrikassa tavattava kurjenpolvi. Suomessa laji on luokiteltu erittäin uhanalaiseksi.
Yksi- tai joskus harvoin kaksivuotinen liuskakurjenpolvi kasvaa 10–30 cm korkeaksi. Varren ja lehtiruotien hapsikarvat ovat alaviistoja. Varsilehdet ovat viisiliuskaisia ja syvään kapealiuskaisia. Aluslehtien liuskat ovat leveämpiä. Lyhytperäiset kukat ovat ylimpien varsilehtien tasalla. Kukat ovat punertavan sinipunaisia, 5–8 mm leveitä. Terälehdet ovat matalalanttoisia ja otakärkisten verholehtien pituisia. Liuskakurjenpolvi kukkii kesä-elokuussa. Hedelmykset ovat noin yhden sentin pituisia ja sirottavasti hapsi- ja nystykarvaisia. Siemenkuori on verkkomaisesti syväkuoppainen.
Liuskakurjenpolvi muistuttaa hieman kivikkokurjenpolvea ("G. colombinum").
Liuskakurjenpolvea tavataan Euroopassa Atlantin rannikolta Länsi-Ukrainaan ja Länsi-Venäjälle saakka. Pohjoisessa levinneisyysalue ulottuu Fennoskandian keskiosiin ja Baltiaan. Lajia kasvaa yleisenä myös Pohjois-Afrikassa Marokosta Tunisiaan sekä Kaukasuksen alueella. Satunnaisena sitä tavataan myös muualla Pohjois-Afrikassa, Turkissa ja monin paikoin Lähi-idässä. Ihmisen mukana laji on levinnyt Pohjois-Amerikan itä- ja länsiosiin. Pohjoismaissa liuskakurjenpolvi on varhainen kulttuuritulokas. Suomessa sen vanhat esiintymät keskittyvät Ahvenanmaalle ja Varsinais-Suomen saaristoon. Muualta Suomesta lajia on tavattu satunnaisena tulokkaana useista satamakaupungeista ja sisämaan suurista kaupungeista.
Suomessa liuskakurjenpolvi kasvaa kallioilla ja tienvarsilla sekä satunnaisena nurmikoilla ja satamakentillä. Ruotsissa laji on myös tavallinen peltojen rikkakasvi. Liuskakurjenpolvi on kalkinsuosija. Laji on Suomessa viime vuosikymmeninä harvinaistunut. Taantumisen suurimpana syynä on perinteisen laidunnuksen vähenemisestä johtuva kasvupaikkojen umpeenkasvu.
EchoStar
EchoStar Corporation on yhdysvaltalainen vuonna 1980 perustettu satelliittitietoliikennettä harjoittava yhtiö. Sen perustaja on Charles Ergen, joka on edelleen vallassa yhtiössä. Sen ensimmäinen satelliitti laukaistiin vuoden 1995 lopussa. Yhtiö toimii yhteistyössä Rupert Murdochin omistaman News Corporationin ja MCI Worldcomin kanssa.
Vuoden 2011 alussa EchoStar ilmoitti ostavansa Hughes Communications yhtiön kahdella miljardilla dollarilla.
Anssi Tieranta
Anssi Tieranta (s. 7. elokuuta 1985 Lempäälä) on suomalainen jääkiekkopuolustaja, joka pelaa Mestis-joukkue Lempäälän Kisassa. Hän toimii joukkueen kapteenina. Isokokoisen peruspuolustajan vahvuus on joukkuepelaaminen ja taisteleminen. Tieranta on pelannut aiemmin 66 SM-liigaottelua Porin Ässissä tehden kolme syöttöpistettä ja keräten 50 jäähyminuuttia.
Tieranta on Tampereen Ilveksen kasvatti. Hän voitti joukkueessa C-nuorten Suomenmestaruuden vuonna 2001. Kaudella 2004–2005 Tieranta oli tehoilla 4+17=21 Ilveksen keväällä 2005 A-nuorten Suomenmestaruuden voittaneen joukkueen tehokkain puolustaja. Hän oli koko A-nuorten SM-liigan kolmanneksi tehokkain puolustaja Bluesin Juhani Kaisjoen ja HPK:n Juuso Hietasen jälkeen.
Kaudeksi 2005–2006 Tieranta lähti joukkuetoverinsa Juha Keinäsen kanssa Bemidji State Universityn joukkueeseen, NCAA:han. He voittivat keväällä 2006 CHA:n mestaruuden. Yhden siellä vietetyn kauden jälkeen Tieranta palasi toukokuussa 2006 Suomeen ja hän siirtyi kaksivuotisella sopimuksella pelaamaan SM-liigaa Porin Ässiin, jonne Tierannan kaappasi Ilveksen A-nuorista tuttu uusi päävalmentaja Juha Pajuoja. Tieranta teki tulokaskaudellaan 2006–2007 46 runkosarjaottelussa kolme syöttöpistettä. Kaudella 2007–2008 hän pelasi vain 20 ottelua ilman tehopisteitä, sillä nivusvamma piti Tierannan ison osan kaudesta sivussa. Hän pelasi kauden aikana myös yhteensä viiden ottelun verran lainalla Lempäälän Kisassa. Maaliskuussa 2008 Tieranta teki kaksivuotisen jatkosopimuksen Ässien kanssa.
Kaudella 2008–2009 erilaisista vammoista kärsinyt Tieranta ei pelannut otteluakaan. Ässät purkivat hänen kauden 2009–2010 kattavan sopimusvuotensa helmikuussa 2009. Kaudeksi 2009–2010 Tieranta palasi kotikuntaansa Lempäälään ja siirtyi pelaamaan Mestistä Lempäälän Kisan riveihin. Joukkue sijoittui keväällä 2010 neljänneksi hävitessään pronssiottelussa KooKoolle lukemin 4–2. Tieranta teki toukokuussa 2010 vuoden mittaisen jatkosopimuksen LeKin kanssa. Hänestä tuli kaudella 2010–2011 joukkueen kapteeni.
Tieranta edusti Suomea alle 20-vuotiaiden MM-kilpailuissa vuonna 2005.
Tierannan pikkuveli Teppo pelaa hyökkääjänä II-divisioonajoukkue HC Nokiassa. Teppo pelasi veljensä joukkuetoverina LeKissä kaudella 2007–2008.
Ville-Joonas Peltola
Ville-Joonas Peltola (s. 16. helmikuuta 1985 Kangasala) on suomalainen entinen jääkiekkopuolustaja, joka edusti Suomi-sarja -joukkue KOO-VEE:ta. Isokokoisen Peltolan vahvuudet olivat monipuolisessa pelaamisessa ja hän osasi tarvittaessa myös tapella. Nykyisin Peltola toimii kakkosvalmentajana entisessä joukkueessaan Kooveessa.
Peltola on Tapparan kasvatti. Hän voitti joukkueessa A-nuorten Suomenmestaruuden vuonna 2004. Kaudeksi 2005–2006 Peltola siirtyi kaksi sarjatasoa alemmas Lempäälän Kisan A-nuoriin. Hän teki myös debyyttinsä miesten peleissä pelatessaan yhden ottelun Suomi-sarjassa. Kaudet 2006–2007 ja 2007–2008 Peltola pelasi II-divisioonaa kotikaupunkinsa joukkueessa HC Eaglesissa. Hän oli molempina kausina joukkueen tehokkain puolustaja.
Vuodet 2008–2010 Peltola pelasi Suomi-sarjaa KOO-VEEn joukkueessa. Helmikuussa 2010, Mestiksen siirtorajan kynnyksellä hän palasi loppukevääksi Lempäälän Kisaan. Peltola jakoi 33 minuutillaan kevään 2010 pudotuspelien jäähypörssin voiton joukkuetoverinsa Tommi Välimaan kanssa. Hän teki huhtikuussa 2010 vuoden mittaisen jatkosopimuksen LeKin kanssa.
Kaudella 2010–2011, tammikuussa 2011 Peltola sai kutsun Tampereen Ilveksen SM-liigajoukkueeseen. Joukkue kärsi puolustajapulasta, sillä Arto Tukio oli pelikiellossa, Antti Bruun loukkaantunut ja Jyrki Jokipakka alle 20-vuotiaiden MM-kilpailuissa. Peltola pelasi yhden ottelun 4. tammikuuta 2011 HIFK:ta vastaan, jossa hän sai jääaikaa 17.12 minuuttia. Peltola keräsi yhden syöttöpisteen ollessaan toinen syöttäjä Matias Myttysen tekemään jatkoaikamaaliin. Hän sai myös yhden kahden minuutin jäähyn. Pääosin Peltolan kausi kului kuitenkin LeKissä, jossa hän teki 44 runkosarjaottelussa tehot 1+4=5.
Western Digital
Western Digital ("WD") on tiedontallennusvälineitä, kuten kiintolevyjä, valmistava yritys. Yritys on valmistanut myös muun muassa muistipiirejä.
Yhtiö oli mukana oikeustapauksessa, jossa kiintolevyjen kapasiteetti oli merkitty tuhannen kertoimilla (10, 1000), kun taas ohjelmistot, kuten käyttöjärjestelmät, käyttävät kahden potensseja (2, 1024). Western Digital päätyi sopimaan jutun ja maksamaan 30 dollarin korvauksen asiakkaille.
127 tuntia
127 tuntia ("127 Hours") on Danny Boylen käsikirjoittama ja ohjaama seikkailuelokuva vuodelta 2010. Elokuvan pääosaa näyttelee James Franco. Boylen lisäksi elokuvaa oli kirjoittamassa Simon Beaufoy. Elokuvan tuottajina olivat Christian Colson ja John Smithson.
Elokuva perustuu vuorikiipeilijä Aron Ralstonin omaelämäkertaan "Kiven ja kovan paikan välissä". Vuonna 2003 Ralstonin käsi jäi jumiin siirtolohkareen ja kallionseinämän väliin Robbers Roostissa, Utahissa. Hän oli loukussa yli viisi vuorokautta, mutta selviytyi lopulta amputoimalla kätensä tylsällä veitsellä.
Elokuvan musiikin on säveltänyt A. R. Rahman, joka sävelsi musiikin myös Boylen edelliseen elokuvaan "Slummien miljonääri". Elokuva sai hyvän vastaanoton kriitikoilta ja sai kuusi Oscar-ehdokkuutta muun muassa parhaan elokuvan ja parhaan miespääosan kategorioissa.
Skolkovo Moscow School of Management
Moscow School of Management Skolkovo () on liikkeenjohdon korkeakoulu Venäjällä. Se sijaitsee Skolkovossa, Moskovan alueella, välittömästi Moskovan länsipuolella. Korkeakoulu perustettiin vuonna 2006 suurten venäläisten ja kansainvälisten yritysjohtajien voimin.
Tšerykau
Tšerykau () eli Tšerikov () on pikkukaupunki ja hallintopiiri Valko-Venäjän Mahiljoun alueella vajaa 80 kilometriä Mahiljousta itäkaakkoon. Syksyn 2009 väestönlaskennan mukaan Tšerykaun kaupungissa asui 8 177 ja koko piirissä 14 875 ihmistä.
Tšerykaun piirin etelä- ja itäosissa on kärsitty merkittävästi Tšernobylin ydinvoimalakatastrofin seurauksena levinneen radioaktiivisen saasteen pitkäaikaisista vaikutuksista.
Leo Turunen
Leo Turunen (s. 28. kesäkuuta 1919) oli suomalainen jalkapalloilija, jääkiekkoilija ja jääpalloilija.
Hyökkääjänä ja puolustajana jalkapalloa pelannut Turunen edusti urallaan Susia 1940–1941 ja 1945–1948, Helsingin Jalkapalloklubia 1943–1944 ja Tampereen Ilves-Kissoja 1949–1951. Hän voitti Suomen mestaruuden Ilves-Kissoissa 1950. Kaikkiaan Turunen pelasi yhdeksän kauden aikana 115 mestaruussarjan ottelua, joissa hän teki 37 maalia. Hän oli mestaruussarjan paras maalintekijä kaudella 1943–1944. Turunen pelasi Suomen maajoukkueessa vuosina 1940–1950 yhteensä 11 maaottelua.
Urheilutoimittajain liitto valitsi Turusen ensimmäiseksi vuoden jalkapalloilijaksi 1947.
Jääpalloa Turunen pelasi muun muassa Susissa ja Ilves-Kissoissa. Jääpallomaajoukkuetta hän edusti kuudessa A-maaottelussa.
Turunen pelasi myös jääkiekkoa yhden kauden ajan SM-sarjassa KIF:n joukkueessa 1942–1943.
Adone Zoli
Adone Zoli (16. joulukuuta 1887 – 20. helmikuuta 1960) oli italialainen poliitikko.
Hän toimi Italian pääministerinä vuosina 1957–1958 neljäntoista kuukauden ajan. Hän toimi myös oikeusministerinä, valtiovarainministerinä ja budjettiministerinä eri hallituksissa.
Zoli edusti kristillisdemokraattista puoluetta, ja toimi kansanedustajana 1948-1953. Hän oli koulutukseltaan lakitieteen maisteri ja ammatiltaan asianajaja.
Giuseppe Pella
Giuseppe Pella (18. huhtikuuta 1902 – 31. toukokuuta 1981) oli italialainen poliitikko. Hän toimi Italian pääministerinä vuosina 1953–1954. Pellan hallitus jätti eronpyyntönsä 5. tammikuuta 1954. Hän oli Italian edustajainhuoneen jäsen 1948–1968 ja senaatin jäsen 1968–1976. Hän toimi myös valtiovarainministerinä, ulkoministerinä ja budjettiministerinä useissa eri hallituksissa. Hän edusti kristillisdemokraattista puoluetta (Democrazia Cristiana).
Pella oli koulutukseltaan kauppa- ja taloustieteen maisteri. Hänen muistokseen on Roomassa nimetty aukio.
Slauharad
Slauharad () eli Slavgorod () on pikkukaupunki ja hallintopiiri Valko-Venäjän Mahiljoun alueella linnuntietä vajaa 70 kilometriä Mahiljousta kaakkoon. Syksyn 2009 väestönlaskennan mukaan Slauharadin kaupungissa asui 7 992 ja koko piirissä 14 888 ihmistä.
Slauharadin piiri saastui huomattavasti Tšernobylin ydinvoimalaonnettomuuden seurauksena. Radioaktiivisen saasteen pitkäaikaisiset vaikutukset näkyvät yhä maankäytön rajoituksina.
Wasama Quartet
Wasama Quartet oli suomalainen yhtye, joka perustettiin vuonna 1976 ja joka teki kaksi albumia RCA-levymerkille.
Uuge Päts
Uuge Päts on suomalainen yhtye, joka teki vuonna 1981 yhden albumin Johanna-levymerkille.
Uranus (yhtye)
Uranus oli suomalainen soul/proge-yhtye, joka oli toiminnassa 1970-luvulla. Se julkaisi vain yhden albumin, Aamun hauta vuonna 1975.
Unisono (yhtye)
Unisono on suomalainen yhtye, joka teki yhden instrumentaalialbumin vuonna 1975.
Rauno Kesti
Rauno ”Rane” Kesti on suomalainen muusikko. Kesti on ollut mukana mm. Kolera- ja Valoa yössä -yhtyeissä. Rane on toiminut myös pitkään rumpujensoitonopettajana.
Bjørgvin-luokka
Bjørgvin-luokan piti olla Norjan laivaston kahden rannikkopanssarilaivan muodostama alusluokka, jonka alukset tilattiin 1912 Armstrong Whitworthin Elswickin telakalta täydentämään jo palveluksessa olevia rannikkopanssarilaivoja. Ensimmäisen maailmansodan puhjetessa Britannian kuninkaallinen laivasto kuitenkin lunasti alukset 370000 punnan kappalehinnalla itselleen ja muutti ne monitoreiksi "HMS Glatton" ja "HMS Gorgon".
Luokan alusten piti olla raskaammin aseistettuja kuin aiemmat Eidsvold- ja Tordenskjold-luokkien alukset. Niiden pääaseistuksena piti olla kaksi 240 millimetrin 50 pituuskaliiperin tykkiä, jotka muutettiin oston jälkeen käyttämään brittiläisiä ampumatarvikkeita (9,2"/L51). Alkuperäiset tykit olisivat olleet pisimmän kantaman omaavat tykit maailmassa. Apuaseina aluksille piti asentaa neljä kappaletta 150 millimetrin 50 pituuskaliiperin tykkiä yksiputkisissa torneissa, jotka asennettaisiin perään ja keulaan sekä kummallekin kyljelle. Kuninkaallinen laivasto korvasi nämä käyttämillään kuuden tuuman tykeillä. Lisäksi aluksille oli suunniteltu asennettaviksi kuusi 100 millimetrin tykkiä sekä kaksi torpedoputkea.
Alusten suoja oli parempi kuin edeltäneiden luokkien. Niiden panssarivyöt olivat seitsemän tuumaiset ja tornit kahdeksan tuumaiset kuten tykistöasemienkin. Alusten kansi oli suojattu 2,5 tuuman panssarilla. Tulenjohtotorni oli kahdeksan tuumainen ja väliseinät nelituumaiset.
Jukka Törmä &amp; Omuna
Jukka Törmä & Omuna oli suomalainen yhtye, joka teki kaksi pitkäsoittoa Kerberos-levymerkille.
Art Tripp
Arthur Dyer Tripp III (taiteilijanimiltään Ed Marimba, Ted Cactus, Artie "With the green mustache" Tripp) (s. 10. syyskuuta 1944 Athens, Ohio) on yhdysvaltalainen kiropraktikko ja entinen muusikko, joka tunnetaan parhaiten työstään Frank Zappan ja The Mothers of Inventionin sekä Captain Beefheartin The Magic Bandin perkussionistina.
Kalle Peronkoski
Kalle (Karl) Peronkoski, myös: "K. Peronkoski", ennen vuotta 1947 ja vuoden 1967 jälkeen "Perón", oikealta nimeltään "Karl-Fredrik Valter Perón" (16. toukokuuta 1908 Hanko – 6. helmikuuta 1974 Helsinki) oli suomalainen elokuvaaja ja elokuvaohjaaja.
Peronkoski aloitti elokuva-alalla 1930-luvun alussa kamera-assistenttina. Hänen ensimmäinen ohjauksensa oli lyhytelokuva "Pellon perkaajia ja karjan kaitsijoita" (1937). Ensimmäisessä "Lapatossussakin" (1937) hän toimi kamera-assistenttina, mutta kolmannessa, "Tavaratalo Lapatossu & Vinskissä" (1940), pääkuvaajana. Sotien aikana hän toimi TK-kuvaajana.
Peronkoski sai Jussi-palkinnon elokuvien "Naiskohtaloita" (palkittu 1948), "Silja – nuorena nukkunut" (palkittu 1956) ja "Mies tältä tähdeltä" (palkittu 1959) kuvauksesta. Kunniamaininnan hän sai 1946 elokuvasta "Menneisyyden varjo".
Kotitapaturma
Kotitapaturma on kotona, kodin piha-alueella, loma-asunnossa, kesämökillä tai muussa asunnossa sattuva tapaturma. Fyysisen vamman aiheuttaneita kotitapaturmia sattui 15 vuotta täyttäneille suomalaisille vuoden 2009 aikana noin 321 000, mikä oli 29 % kaikista tapaturmista. Kotitapaturman uhriksi joutui noin 270 000 henkilöä eli noin 6,4 % 15 vuotta täyttäneestä Suomen väestöstä.
Koti- ja vapaa-ajan tapaturmien arveltiin sosiaali- ja terveysministeriössä vuonna 2002 tehdyn selvityksen mukaan aiheuttavan Suomessa vuositasolla noin neljän miljardin euron kustannukset.
Eniten kotitapaturmia sattuu huolto-, korjaus- ja rakennustöissä. Huolto-, korjaus- ja rakennustöissä kotitapaturmat sattuvat pääosin miehille. Naisille kotitapaturmia sattuu eniten ruoanlaiton tai muun kotona liikkumisen yhteydessä ulko- tai sisätiloissa. Yleisimpiä kotitapaturmien sattumistapoja ovat kaatumiset ja liukastumiset, satuttamiset teräviin esineisiin ja kuumassa lämpötilassa polttaminen.
Kotiympäristössä ihminen itse voi ratkaisevasti vaikuttaa omaan ja läheistensä turvallisuuteen. Kotona painottuu oman toiminnan merkitys turvallisuuden luomiseksi tai vaarantamiseksi.
Kotitapaturmien ehkäisykampanjan taustalla on viranomaisia ja järjestöjä, jotka haluavat vaikuttaa siihen, että suomalaiset eivät olisi tapaturmatilastoissa Euroopan kärkikastia. Kampanja on pyrkinyt edistämään suomalaisen vapaa-ajan turvallisuutta toistakymmentä vuotta. Kampanja on tuottanut materiaaleja sekä suurelle yleisölle että sellaisille ihmisille, jotka ammatikseen voivat edistää ihmisten turvallisuutta.
Kotitapaturmien ehkäisykampanja tarjoaa tapaturma-aiheisiin liittyviä esitteitä, tarkistuslistoja, tiedotteita ajankohtaisista asioista ja muuta materiaalia. Kotitapaturmien ehkäisykampanja on talvisin mukana järjestämässä Pysy pystyssä -kampanjaa.
Kotitapaturmien ehkäisykampanjan taustalla olevat tahot: Finanssialan Keskusliitto, Maanpuolustuskoulutusyhdistys, Sisäasiainministeriön pelastusosasto, Sosiaali- ja terveysministeriö, Suomen Kuntaliitto, Suomen Pelastusalan Keskusjärjestö, Suomen Pelastusalan Keskusjärjestö, Suomen Punainen Risti, Terveyden edistämisen keskus ja Terveyden ja hyvinvoinnin laitos.
KNM Nordkyn (F309)
KNM Nordkyn (viirinumero F309) oli Britannian Kuninkaallisen laivaston Norjan laivastolle toisessa maailmansodassa lainaama Flower-luokan korvetti "HMS Buttercup".
"HMS Buttercupin" palvelukseen otto viivästyi, koska se varustettiin miinanraivauskalustolla. Alus sijoitettiin 23. huhtikuuta 1942 valmistuessa Vapaan Belgian laivaston muodostamaan osastoon."HMS Buttercup" lainattiin 20. joulukuuta 1944 Norjan laivastolle korvaamaan tuhoutunut Castle-luokan korvetti "KNM Tunsberg Castle". se palveli 15. helmikuuta 1945 alkaen Liverpoolin saattajaosastossa aina 8. toukokuuta saakka. Alus lähti 13. toukokuuta 1945 Osloon ja Norjan hallitus lunasti aluksen 1946. Se nimettiin 10. elokuuta "KNM Nordkynniksi". Alus luokiteltiin 1950 fregatiksi, jolloin sen viirinumeroksi tuli F309.
Alus myytiin marraskuussa 1957 Thor Dahl Whaling Companylle, joka muutti sen valaanpyyntialukseksi nimettynä "Thorikseksi". Se myytiin romutettavaksi kesäkuussa 1969.
Top Ranking Eric and the Astronauts in Babylon
Top Ranking Eric and the Astronauts in Babylon oli suomalainen reggae-yhtye, joka teki yhden pitkäsoiton Johanna-levymerkille.
Nauhahait
Nauhahait ("Proscylliidae") on lämpimissä vesissä elävä luomihaikaloihin kuuluva heimo.
Nykyisin eläviin nauhahaihin kuuluu kuusi lajia neljässä suvussa. Hoikkanauhahai ("Gollum attenuatus") luetaan toisinaan kuuluvaksi okahammashaiden heimoon. Lajit ja suvut ovat:
Hampaiden perusteella nauhahaihin kuuluvien lajien fossiileja on löydetty muun muassa Britanniasta. Tällaisia jurakaudelle ajoitettuja sukuja ovat esimerkiksi "Praeoproscyllium" ja "Eypea". Mioseeni- ja plioseenikaudelle ajoitettuja "Proscyllium"-suvun fossiileja on löydetty Yhdysvaltain itäosista.
Nauhahait elävät läntisellä Pohjois-Atlantilla Floridan ja Kuuban välisellä alueella. Lisäksi lajeja elää myös Afrikassa ja indoläntisellä Tyynellämerellä. Kalat elävät lämpimissä ja trooppisissa merissä usein lähellä pohjaa. Nauhahait elävät yleensä 50–700 metrin syvyydellä merenpinnasta.
Nauhahailajeja voidaan pitää kissahaiden ja koirahaiden välimuotona. Ne ovat pieniä haita ja suurin laji hoikkanauhahai saavuttaa noin metrin pituuden. Ruumiinrakenteeltaan kalat ovat hoikkia ja silmät ovat soikeat. Lajeilla on kaksi selkäevää, jotka ovat suhteellisen matalat. Eräillä suvuilla pyrstöevä on nauhamainen ja kaikilla lajeilla pyrstöevässä on lovi. Nauhahaiden hampaat ovat pienet ja niiden ravinto koostuu pienistä kaloista ja selkärangattomista eläimistä.
Liikuntatapaturma
Liikuntatapaturma on ohjattua tai vapaamuotoista liikuntaa harrastettaessa sattunut tapaturma. Liikuntatapaturmien seuraukset ovat tuoreeltaan harvoin vakavia, mutta saattavat altistaa myöhemmin erityisesti alaraajojen nivelrikkomuutoksille. Myös vanhojen vammojen uusiutumiset ovat yleisiä, ja neljännes kaikista vammoista onkin uusiutuneita.
Suomalaisille aiheutuu vuosittain lähes 350 000 fyysistä vammaa liikuntatapaturmissa. Liikuntatapaturmat ovat yleisin tapaturmatyyppi länsimaisissa yhteiskunnissa: Suomessa noin kolmannes lievistä tapaturmista sattuu nimenomaan liikunnan parissa. Joka vuosi keskimäärin 6,9 % 15 vuotta täyttäneistä suomalaisista joutuu liikuntatapaturmaan.
Eri liikuntamuotojen välillä on selviä eroja tapaturmariskissä. Yleisimmin liikuntavammat syntyvät voimistelu- tai palloiluhalleissa, ja tapaturmariski kasvaa, kun kontaktit toisiin liikkujoihin lisääntyvät. Hyöty- ja harrasteliikunta on yleensä melko turvallista: asiointi- ja työmatkaliikunnassa riski on 0,3 ja harrasteliikunnassa 0,7 vammaa tuhatta harrastetuntia kohden. Tapaturmariski on huomattavan paljon suurempi kunto- ja kilpaurheilussa, noin 3,1 vammaa tuhatta harrastetuntia kohden.
Lajeista erityisen riskialttiita ovat esimerkiksi squash, suunnistus, salibandy sekä tietyt kamppailulajit. Määrällisesti eniten urheiluvammoja aiheuttavat jalkapallo, lenkkeily, kuntokävely ja salibandy, joita harrastetaan laajalti Suomessa.
Väestöryhmien välillä on eroja siinä, kuinka paljon ja millaisia liikuntatapaturmia sattuu. Nuoret miehet ovat selvästi useimmin alttiina liikuntatapaturmille. Riskit ovat suurimmat 15−34-vuotiailla, joilla liikunta on intensiivisimmillään.
Time (yhtye)
Time on suomalainen yhtye, joka teki yhden Kaj Westerlundin tuottaman albumin PSO:n levymerkille Tilt
Koripallon Slovenian cup
Slovenian cup on vuosittainen koripalloturnaus, johon osallistuvat Slovenian liigan joukkueet. Cupin menestynein seura on KK Union Olimpija, jolla mestaruuksia on 19. Ainoastaan kolme kertaa mestaruus on mennyt jollekin muulle joukkueelle.
Järvikylä (Espoo)
Järvikylä () on Espoon ja Kirkkonummen rajalla sijaitseva kylä.
Järvikylä on Espoonkartanon osa-alue ja kylä kuuluu Suur-Kauklahteen.
Järvikylän alueella on kuvattu useita suomalaisia elokuvia sekä sarjoja.
Navoiyn alue
Navoiyn alue () on hallinnollinen alue Uzbekistanin keskiosassa. Alueen pinta-ala on 109 375 neliökilometriä, ja vuonna 2009 siellä oli 845 300 asukasta. Alueen pääkaupunki on Navoiy. Navoiyn alue rajoittuu pohjoisessa Kazakstaniin, idässä Jizzaxin alueeseen, etelässä Samarkandin, Qashqadaryon ja Buharan alueisiin sekä lännessä Karakalpakian tasavaltaan. Kyzylkumin autiomaa vie suuren osan alueen pinta-alasta.
Urban Lindgren
Erik Urban Lindgren (s. 18. huhtikuuta 1973 Morajärvi) on ruotsalainen entinen hiihtäjä. Hän edusti seuratasolla Piteå Elit SK:ta.
Lindgren kilpaili maailmancupissa vuosina 1995–2001. Hän oli palkintopallilla kahdessa viestikilpailussa, mutta ei selvinnyt kolmen parhaan joukkoon yhdessäkään henkilökohtaisessa kisassa. Lindgrenin paras sijoitus kokonaiskilpailussa oli 35. kaudelta 1999–2000.
Lindgren osallistui MM-kisoihin kerran, vuonna 2001. Tuolloin hän oli mukana maansa hopeaa voittaneessa viestijoukkueessa, jonka lisäksi hän sijoittui 30 kilometrin matkalla neljänneksitoista ja 15 kilometrillä 25:nneksi. Lindgren kilpaili myös seuraavan vuoden olympialaisissa, joissa hän oli 15 kilometrin matkalla seitsemästoista ja mukana maansa kolmanneksitoista sijoittuneessa viestijoukkueessa.
Tahririn aukio
Tahririn aukio ( ("Mīdān at-Taḥrīr" ), ) on Egyptin pääkaupungin Kairon keskustassa sijaitseva tori. Aukio on ollut useiden politiikan tapahtumien näyttämö. Egyptiläiset juhlivat siellä monarkian kaatumista vuoden 1952 vallankumouksessa ja se oli vuoden 2011 vallankumouksen keskipiste.
Aukio syntyi 1800-luvulla, kun Kairoa kehitettiin "Niilin Pariisiksi". Tuolloin aukio oli palatsialueen keskus. Nykyisen nimensä aukio sai 1954, kun se nimettiin vuoden 1952 vallankumouksen jälkimainingeissa "Ismailian aukiosta" "Tahririn aukioksi" ().
Aukion laidoilla sijaitsevat muun muassa Egyptiläinen museo, Arabiliiton päämaja ja kansallisdemokraattisen puolueen päämaja, joka poltettiin vuoden 2011 vallankumouksen yhteydessä. Aukiolla sijaitsee myös Omar Makramin patsas.
Andreas Ertl
Andreas Ertl (s. 30. syyskuuta 1975 Lenggries) on saksalainen entinen alppihiihtäjä. Hän edusti seuratasolla SC Lenggriesiä.
Ertl kilpaili maailmancupissa vuosina 1994–2006. Hänen paras sijoituksensa maailmancupin osakilpailussa on yhdestoista sija Alta Badian suurpujottelusta 2002.
Ertl oli alppiyhdistetyssä juniorien MM-kisojen toinen vuonna 1994. Hän osallistui MM-kisoihin ensimmäistä kertaa vuonna 1996. Tuolloin Ertl oli kahdeskymmenes suurpujottelussa, mutta keskeytti pujottelussa jo ensimmäisellä kierroksella. Hän osallistui samoihin lajeihin myös Sestrieressä 1997, mutta ei päässyt tuolloin kummassakaan maaliin saakka. Ertl sai parhaan henkilökohtaisen MM-sijoituksensa Vailin kisoissa 1999, joissa hän oli alppiyhdistetyssä yhdeksäs. Hän ei saanut tuloksia vuosien 2001 eikä 2003 kisoissa, mutta oli supersuurpujottelun kahdeskymmenesyhdeksäs Bormion kisoissa 2005. Ertl oli samoissa kisoissa voittamassa kultaa joukkuekilpailusta.
Myös Andreaksen sisko Martina oli alppihiihtäjä.
KNM Eglantine (K197)
KNM Eglantine (viirinumero K197) oli Britannian Kuninkaallisen laivaston vuonna 1941 valmistunut ja myöhemmin Norjan laivastolle toisessa maailmansodassa lainaama Flower-luokan korvetti "HMS Eglantine".
Alus tilattiin 8. huhtikuuta 1940 Belfastista Pohjois-Irlannista Harland & Woffilta. Sen köli laskettiin 16. tammikuuta 1941 telakkanumerolla 1106 ja alus laskettiin vesille 11. kesäkuuta. Alus valmistui vielä samana vuonna 27. elokuuta.
"KNM Eglantine" palveli palvelukseen otostaan 29. marraskuuta 1944 saakka Liverpoolin saattajaosastossa. Joulukuusta alkaen alus palveli Murmanskiin ja myöhemmin Kirkkoniemeen sijoitettuna Norjan koillisrannikolla.
Norjan hallitus lunasti 1946 aluksen ja nimesi sen "KNM Sørøyaksi" 10. elokuuta. Aluksen päätehtävänä oli kalastusalueiden valvonta. Alus luokiteltiin 1950 fregatiksi, jolloin sen viirinumeroksi tuli F308. Se myytiin elokuussa 1956 Thor Dahl Whaling Companylle.
Alus muutettiin Framnäs Mekaniske verkstedissä Sandefjordissa valaanpyyntialukseksi, jolloin siihen asennettiin voimanlähteeksi dieselmoottori. Alus valmistui marraskuussa 1957, jolloin se nimettiin "Thorglimtiksi". Aluksen viimeinen pyyntikausi antarktiksella oli 1967-1968, minkä jälkeen se makasi ankkurissa Sandefjordissa toukokuusta 1968 kesäkuuhun 1969. Se myytiin romutettavaksi Grimstadiin.
Jan Blokhuijsen
Jan Blokhuijsen (s. 1. huhtikuuta 1989 Langedijk, Pohjois-Hollanti) on alankomaalainen pikaluistelija.
Blokhuijsen voitti junioreiden maailmanmestaruuden joukkuekilpailussa Innsbruckissa 2007 sekä yleisluistelussa ja joukkuekilpailussa Changchunissa 2008. Hän sai Vancouverin olympialaisissa 2010 pronssia joukkuekilpailussa ja sijoittui samana vuonna viidenneksi yleisluistelun EM- ja MM-kilpailuissa. Vuonna 2011 hän sai EM-kilpailuissa hopeaa ja yleisluistelun MM-kisoissa pronssia. Matkakohtaisissa MM-kilpailuissa hän sai pronssia joukkuetakaa-ajossa. Vuonna 2012 hän saavutti hopeaa EM-kilpailuissa ja yleisluistelun MM-kilpailuissa sekä voitti joukkuetakaa-ajon maailmanmestaruuden. Hän sai EM-hopeaa jälleen 2013. Hän voitti samana vuonna joukkuetakaa-ajon maailmanmestaruuden.
Blokhuijsen voitti Euroopan-mestaruuden Hamarissa 2014. Hän voitti Sotšin olympialaisissa kultaa joukkuetakaa-ajossa ja sai hopeaa 5 000 metrillä ajalla 6.15,71. Kauden päätteeksi hän saavutti hopeaa yleisluistelun MM-kilpailuissa Heerenveenissä. Vuonna 2016 hän sai yleisluistelun EM-pronssia Minskissä ja voitti joukkuetakaa-ajon maailmanmestaruuden Kolomnassa. Hän sai samana talvena yleisluistelun MM-pronssia Berliinissä. Hän saavutti yleisluistelun EM-hopeaa Heerenveenissä 2017. Hän voitti samana talvena joukkuetakaa-ajon maailmanmestaruuden Gangwonissa ja sai yleisluistelun MM-pronssia Hamarissa.
Blokhuijsen voitti yhteislähdön ja joukkuetakaa-ajon Euroopan-mestaruuden Kolomnassa 2018. Pyeongchangin olympialaisissa 2018 hän sai pronssia joukkuetakaa-ajossa ja sijoittui 5 000 metrillä seitsemänneksi.
Cleveland Rebels
Cleveland Rebels oli vuosina 1946–1947 toiminut BAA:ssa pelannut koripalloseura. Seuran kotipaikkana toimi Cleveland.
Seura perustettiin vuonna 1946. Rebels voitti kaudella 1946–1947 puolet runkosarjan otteluista ja sijoittui läntisen divisioonan kolmanneksi. Pudotuspeleissä joukkue kohtasi New York Knickerbockersin, jolle Rebels hävisi otteluvoitoin 2–1. Kauden jälkeen seuran toiminta lopetettiin.
Detroit Falcons (koripalloseura)
Detroit Falcons oli vuosina 1946–1947 toiminut BAA-seura.
Seura perustettiin vuonna 1946. Falcons osallistui juuri perustettuun BAA:han. Ensimmäisellä kaudella joukkue sijoittui läntisen divisioonan neljänneksi, eikä päässyt pudotuspeleihin. Ainoastaan yhden kauden jälkeen Falcons lopetti toimintansa.
Uzda
Uzda (, ) on pieni kaupunki ja hallinnollinen piiri () Valko-Venäjän Minskin alueella.
Uzdan kaupunki sijaitsee linnuntietä 54 kilometriä pääkaupunki Minskistä etelälounaaseen. Kantatie P68 vie Uzdasta luoteeseen moottoritielle M1 () ja itään Minskistä Slutskiin johtavalle P23-kantatielle. Itämereen laskeva Niemen-joki saa alkunsa Uzdan kaupungin itäpuolelta.
Vuoden 2009 väestönlaskennan mukaan Uzdan kaupungissa asui 9 684 ja koko Uzdenskin piirissä 23 657 ihmistä.
Tonislav Hristov
Tonislav Hristov (s. 18. joulukuuta 1978 Vratza, Bulgaria) on bulgarialainen, Suomessa työskentelevä elokuvaohjaaja. Hän on ohjannut useita dokumentteja YLEn Asiaohjelmille. Hristovin ensimmäinen pitkä dokumenttielokuva "Sinkkuelämän säännöt" esitettiin DocPoint-festivaalilla 2011 ja se tuli elokuvateattereihin 1.4.2011 .
Ahmednagarin sulttaanikunta
Ahmednagarin sulttaanikunta oli myöhäiskeskiaikainen nykyisen Intian alueella sijainnut sulttaanikunta. Se sijaitsi luoteisessa Deccanissa Gujaratin ja Bijapurin sulttaanikuntien välissä. Malik Ahmad, Bahmanin sulttaanikunnan kuvernööri perusti 28. toukokuuta 1490 Nizam Shahin dynastian, joka korvasi Ahmednagarin vanhan sulttaanikunnan. Pääkaupungiksi tuli Junnar, mutta hallinto siirrettiin Ahmednagariin 1494. Vuonna 1636 Suurmogulien valtakunta valloitti Nizam Shahin.
Malik Ahmad oli Nizam-ul-Mulk Malik Hasan Bahrin poika. Isänsä kuoleman jälkeen hän aloitti Nizam Shahin dynastian, jonka pääkaupunki siirrettiin pian Ahmadnagariin, Sinajoen lähelle. Malik Ahmad kuoli 1510, ja hänen lapsensa Burhan Shah I pääsi valtaan. Hänen valtansa aikoina todellinen valta oli virkamies Mukammal Khanilla. Bahran Shahin kuudesta pojasta seuraavaksi valtaan tuli Hussain Shah. Hänen jälkeensä vallassa oli Murtaza Shah, jonka aikana Ahmednagar valloitti Berarin.
Murtaza Shahin lapsi Miran Hussain ehti olla vallassa vain hieman yli 10 kuukautta, kunnes hänet myrkytettiin. Ahmednagarin viimeinen johtaja oli 14. sulttaani Murtaza Shah III, joka oli vallassa vuodet 1633–1636.
Marion Rolland
Marion Rolland (s. 17. lokakuuta 1982 Saint-Martin-d'Hères) on ranskalainen alppihiihtäjä, syöksylaskun maailmanmestari. Hän edustaa seuratasolla SC Les Deux Alpes -seuraa.
Rolland on kilpaillut maailmancupissa vuodesta 2004 lähtien. Hän saavutti ensimmäiset palkintosijansa kauden 2011–2012 finaaleissa Schladmingissa oltuaan syöksylaskussa toinen ja supersuurpujottelussa kolmas. Sitä ennen hänen paras sijoituksensa oli neljäs tila Haus im Ennstalin syöksylaskusta 2010.
Rolland osallistui MM-kisoihin ensimmäistä kertaa vuonna 2009. Tuolloin hänen paras sijoituksensa oli viides tila syöksystä. Rolland osallistui samaan lajiin myös Vancouverin olympialaisissa 2010, mutta tuolloin hän kaatui jo muutama sekunti lähdön jälkeen loukaten samalla polvensa. Hän sijoittui Garmisch-Partenkirchenin MM-kisoissa 2011 syöksyssä 20:nneksi ja supersuurpujottelussa 21:nneksi. Hän voitti syöksylaskun maailmanmestaruuden Schladmingissa 2013 jäisellä rinteellä 0,16 sekunnin erolla Nadia Fanchiniin.
Kimura
Kimura () on seuraavien henkilöiden sukunimi:
Sukellusvene (yhtye)
Sukellusvene oli suomalainen yhtye Lappeenrannan kaupungista, joka teki yhden albumin Love Records -levymerkille voitettuaan Rockin Suomen-mestaruuden progressiivisen musiikin sarjassa vuonna 1977. Yhtyeen musiikki yhdisteli poppia, jazzia ja funkia.
Yhtyeen jäsen Kari Litmanen oli sen jälkeen säveltäjä, sovittaja, studio- ja tv-muusikko, tuottaja ja kapellimestari.
Spiders (suomalainen yhtye)
Spiders on suomalainen yhtye, joka teki kaksi albumia Kräk-levymerkille. Kotiseutunsa Oulun ulkopuolella se tuli laajemmin tunnetuksi voitettuaan rockin Suomen-mestaruuden keskityylin sarjassa vuonna 1979.
Sinkkuelämän säännöt
Sinkkuelämän säännöt on Tonislav Hristovin ohjaama suomalainen dokumenttielokuva vuodelta 2011. Se on Hristovin ensimmäinen pitkä dokumenttielokuva. Elokuvan kuvaukset alkoivat joulukuussa 2008 ja päättyivät syyskuussa 2009. Elokuva sai elokuvateatteriensi-iltansa 1.4.2011.
Sinkkuelämän säännöt kertoo neljästä Helsingissä asuvasta nuoresta miehestä. 29-vuotias Tonislav, elokuvan ohjaaja ja päähenkilö, ja hänen ystävänsä Zoran, 27, ovat eronneet suomalaisista vaimoistaan. Kiril on pitkässä parisuhteessa ja haluaisi mennä tyttöystävänsä kanssa naimisiin, mutta tämä kieltäytyy. Hristian, 24, on sinkku. Miehet etsivät rakkauden ja parisuhteen todellista merkitystä kokeilemalla kaikkea aina nettideittailusta urheilutreffeihin ja tyylikoulutukseen. Rakkauden etsintä on täynnä vastoinkäymisiä ja onnen hetkiä.
Sinkkuelämän säännöt palkittiin parhaana dokumenttielokuvana 4.–13.3.2011 järjestetyillä Sofian elokuvajuhlilla Bulgariassa.
Ağcabədin piirikunta
Ağcabədin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1760 neliökilometriä. Asukkaita on 122 600 henkeä (vuonna 2010).
Ağcabədin piiri sijaitsee Azerbaidžanin keskiosan tasankoseudulla. Se rajoittuu pohjoisessa Bərdən ja Zərdabin, idässä Beyləqanin, etelässä Füzulin ja Xocavəndin sekä lännessä Ağdamin piireihin.
Piirin keskus on Ağcabədin kaupunki, josta on 263 kilometriä maan pääkaupunkiin Bakuun. Kuntia on yhteensä 46, taajamia 3 ja kyliä 45. Kaupunkiväestön osuus on 38,3 % (vuonna 2010). Vuoden 1999 väestönlaskennan mukaan 99,7 % asukkaista on azereja.
Seudun pääelinkeinoja ovat maanviljely ja karjanhoito.
Nähtävyyksiä ovat muinaiset asuinpaikat ja hautakummut sekä Ağcabədin moskeija. Piirin alueella toimii Ağ gölin kansallispuisto.
Paikallislehtenä ilmestyy "Aran".
Glukosinolaatit
Glukosinolaatit ovat orgaanisia yhdisteitä, jotka sisältävät typpeä ja rikkiä. Kasvit tuottavat niitä glukoosista ja eräistä aminohapoista. Niitä on melkein kaikissa ristikukkaismaisten lahkon kasveissa (kuten Brassicaceae, Capparidaceae ja Caricaceae), mutta myös suvun Drypetes (heimo Euphorbiaceae) kasveissa.
Koska glukosinolaatteja sisältävien viljelyskasvien käyttö eläinten pääasiallisena rehuna on osoittautunut haitalliseksi, on risti­kukkaisiin kuuluvista viljelys­kasveista kuten rypsistä jalostettu lajikkeita, joissa on hyvin vähän glukosinolaatteja, esimerkiksi rypsi.
Glukosinolaatteihin kuuluu muun muassa sinigriini, joka aiheuttaa kypsennettyyn kukkakaaliin ja ruusukaaliin kitkeryyttä.
Suuria määriä glukosinolaatteja sisältävät kasvit ovat toisaalta kiinnostavia, sillä niistä saatuja aineita voidaan käyttää luontaisina tuhoeläinten torjujina ja niitä tutkitaan syövän hoidossa. Tunnetuin esimerkki on parsakaalin sulforafaani. Tätä tietoa ei kuitenkaan ole vahvistettu tieteellisesti. Kaalien suvun kasvit sisältävät runsaasti glukosinolaatteja, joita voidaan hydrolysoida myrosinaasi-entsyymin tai suolistoflooran avulla isotiosyanaateiksi, jotka alustavien koeputkitutkimuksien mukaan saattavat aiheuttaa soluja suojaavien entsyymien eritystä. Näiden havaintojen perusteella on aihetta arvioida parsakaalinversovalmisteen suojaavia vaikutuksia kliinisissä kokeissa naisille, joilla on rintasyöpäriski.
Glukosinolaateilla tiedetään olevan suurina annoksina myrkyllisiä vaikutuksia sekä ihmisille että eläimille.
Eeva Nikoskelainen
Eeva Nikoskelainen (s. 22. helmikuuta 1942 Salo) on Turun yliopiston silmätautiopin emeritaprofessori ja vapaa kirjailija, joka on kirjoittanut viisi romaania. Nikoskelainen on toiminut pitkään Turun yliopistossa. Hän kirjoitti esikoisteoksensa vuonna 1996.
Nikoskelainen on naimisissa sisätautiopin professori Jukka Nikoskelaisen kanssa. Avioliitosta on neljä lasta.
Juha-Matti Sirviö
Juha-Matti Sirviö (s. 24. syyskuuta 1984 Sotkamo) on suomalainen pesäpalloilija. Hän edustaa Joensuun Mailan joukkuetta. Urallaan hän on voittanut viisi SM-kultaa, valittu neljä kertaa miesten Itä–Länsi-otteluun ja kerran Liitto-Lehdistö otteluun. Joensuun Mailan lisäksi Sirviö on edustanut Sotkamon Jymyä ja Kiteen Palloa. Urheilu-uransa ohella Sirviö on kouluttautunut kauppatieteiden maisteriksi Jyväskylän yliopistossa. Sirviö lopetti urheilu-uransa kauden 2013 jälkeen.
Bərdən piirikunta
Bərdən piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 957 neliökilometriä. Asukkaita on 143 200 henkeä (vuonna 2010).
Bərdən piiri sijaitsee Azerbaidžanin keskiosan tasankoseudulla. Se rajoittuu pohjoisessa Yevlaxin, koillisessa Ağdaşin, idässä Zərdabin, etelässä Ağcabədin ja Ağdamin sekä lännessä Tərtərin piireihin. Länsirajalla virtaa Kura, johon yhtyy Tərtərjoki.
Piirin keskus on Bərdən kaupunki, josta on 314 kilometriä maan pääkaupunkiin Bakuun. Kuntia on yhteensä 110 ja kyliä 109. Kaupunkiväestön osuus on 27,0 % (vuonna 2010). Vuoden 1999 väestönlaskennan mukaan 99,7 % asukkaista on azereja.
Seudun pääelinkeino on maatalous, joka on erikoistunut viljan ja puuvillan viljelyyn sekä karjanhoitoon. Huomattava merkitys on myös hedelmien ja vihannesten viljelyllä.
Bərdə (armeniaksi "Partav") on yksi Azerbaidžanin historiallisista keskuksista. Nähtävyyksiin kuuluvat vuonna 1322 rakennettu Bərdən mausoleumi, 500-luvulla pysytetyn kaupunginmuurin jäännökset, İbrahimin moskeija ja hautausmaa (1700-luvulta), Tərtərjoen silta (600–800-luvuilta), Axsadan baban mausoleumi (1300-luvulta) ja Güloğlularin kylän kahdeksankulmainen mausoleumi (1700-luvulta).
Paikallislehtinä ilmestyvät "Bərdə" ja "Xan Çinar".
Laguna Colorada
Laguna Colorada on matala suolajärvi Bolivian kaakkoisosassa. Se kuuluu Eduardo Avaroan suojelualueeseen ja sijaitsee hyvin lähellä Chilen rajaa. Järvi on pinta-alaltaan noin 60 neliökilometriä ja keskimäärin 50 senttimetriä syvä. Järven suolapitoisuus on korkea, ja sen punertava väri johtuu järven mineraalipitoisissa vesissä elävän levän ja planktonin pigmentistä.
Laguna Colorada toimii flamingojen parittelupaikkana. Järvessä kasvava levä tarjoaa ruokaa harvinaiselle punanflamingolle. Järven alueella elää myös vähemmissä määrin andienflamingoja ja chilenflamingoja, sekä noin 50 muuta lintulajia.
Sister (yhtye)
Sister oli suomalainen yhtye, joka teki yhden albumin RCA-levymerkille.
Laguna Verde
Laguna Verde on Bolivian kaakkoisosassa sijaitseva suolajärvi. Järvi kuuluu Eduardo Avaroan suojelualueeseen ja sijaitsee noin 4 400 metrin korkeudessa merenpinnan yläpuolella, Altiplanon ylängön lounaisosassa. Järvi sijaitsee 5 920 metriin kohoavan Licancabur-tulivuoren juurella. Ainoastaan kapea kaistale erottaa Laguna Verden sen itäpuolella sijaitsevasta Laguna Blancasta.
Järven vihreän ja sinisen värinen sävy johtuu mineraalipitoisesta sedimentistä, jossa on lyijyä, rikkiä, arsenikkia, kuparia ja kalsiumkarbonaattia.
Kansantalous 2028
Kansantalous 2028 on Pentti Vartian ja Pekka Ylä-Anttilan kirjoittama, Elinkeinoelämän tutkimuslaitoksen Etlan julkaisema kirja. Teos ilmestyi Taloustiedon kustantamana vuonna 2003.
Sammakonkello
Sammakonkello ("Campanula aparinoides") on Pohjois-Amerikasta kotoisin oleva kellokasvi.
Monivuotinen ja maarönsyllinen sammakonkello kasvaa 20–50 senttimetriä korkeaksi. Rento varsi on tavallisesti yläosastaan haarova. Varren särmissä on pieniä, taapäisiä väkäsiä, jotka tekevät varren karheaksi ja takertuvaksi. Kierteisesti varren ympärillä olevat ruodittomat lehdet ovat pituudeltaan 10–60 mm ja leveydeltään 2–6 mm. Muodoltaan ne ovat tasasoukan suikeita ja matalahampaisia tai lähes ehytlaitaisia. Lehtilaita ja lehden keskisuonen alaosa ovat karheita. Kukinto on yleensä huiskilo, joskus harvoin kukat saattavat olla yksittäin. Avoimen kellomaiset kukat ovat lähes valkoisia ja sinisuonisia. Kukkaperät ovat hentoja ja 5–40 mm pitkiä. Verhiönliuskat ovat noin 2 mm:n pituisia ja puikean kolmiomaisia. Teriö on 5–9 mm pitkä ja syvään liuskainen. Suomessa sammakonkello kukkii heinä-elokuussa, mutta pallomaisessa kodassa olevat siemenet jäävät kypsymättä.
Sammakonkello on kotoisin Pohjois-Amerikasta, mutta levinnyt ihmisen mukana Eurooppaan. Suomessa sammakonkello on hyvin harvinainen tulokaslaji, jota tavataan muutamin paikoin Hämeestä. Suomen esiintymät ovat ainoita tunnettuja Pohjoismaissa.
Suomessa sammakonkellon kasvupaikat ovat kosteita niittyjä ja ojia.
Laçınin piirikunta
Laçınin piirikunta (, ) on Azerbaidžaniin de jure kuuluva hallintoalue. Vuonna 1930 perustetun piirin pinta-ala on 1883 neliökilometriä.
Laçınin piiri sijaitsee Azerbaidžanin lounaisosan vuoristoseudulla Vuoristo-Karabahin ja Armenian välissä. Maan virallisen hallinnollisen jaon mukaan se rajoittuu pohjoisessa Kəlbəcərin, idässä Xocalın, Şuşan ja Xocavəndin sekä etelässä Qubadlın piireihin.
Vuoden 1989 väestönlaskennan mukaan Laçınin piirissä oli 47 300 asukasta. Sen hallinnollinen keskus oli Laçınin kaupunki. Armenialaiset joukot valtasivat piirin Vuoristo-Karabahin sodan aikana vuonna 1992. Azerbaidžanin ilmoituksen mukaan sieltä pakeni muualle maahan 65 500 ihmistä.
Nykyään Laçınin piiri on osa de facto itsenäistä Vuoristo-Karabahin tasavaltaa. Valtaosa entisestä piiristä kuuluu Vuoristo-Karabahin Kašatagin piiriin ja pieni osa Šušin piiriin.
Mr. Fastfinger
Mika Tyyskä (s. 5. marraskuuta 1976 Porvoo), joka soittaa yhtyeessä Mr. Fastfinger, on suomalainen kitaristi. Mr. Fastfingerin nimellä on julkaistu kolme albumia ja yksi EP. Alun perin Tyyskän luoma flash-hahmo Mr. Fastfinger nousi maailman tietoon kitaransoiton opetussivustolta.
Aluksi Mr. Fastfinger oli kuvitteellinen flash-hahmo Tyyskän luomalla Internet-sivustolla, jossa on yhdistetty keskenään animaatio ja kitaransoiton opettaminen. Sivusto eli GuitarShredShow.com on voittanut muun muassa kansainvälisen Top Talent -multimediakilpailun pääpalkinnon vuonna 2006. Sivuston saaman huomion vuoksi Tyyskää alettiin pyytää esiintymään ja opettamaan kitaraleireille ja niin Mr. Fastfinger tuotiin maailmaan.
Suomalaisessa Guitar Heroes -levynjulkaisukonsertissa Tavastialla 2007 Mr. Fastfinger esiintyi vierailevana kitaristina. Mr. Fastfingerin nimellä julkaistiin ensimmäinen instrumentaalialbumi vuonna 2009, "The Way of The Exploding Guitar". Toinen albumi "In Motion" julkaistiin 30. maaliskuuta 2012.
Vuonna 2012 Mika Tyyskä kutsuttiin luomaan sisältöä JamTrackCentral.com:iin. Sivusto yhdistetään moneen aikamme arvostetuimpiin kitaristeihin kuten Guthrie Govaniin, Andy Jamesiin, Marco Sfogliin ja Kiko Loureiroon. Tyyskä on tuottanut Jam Track Centralille useita opetuksellisia jamtrack-paketteja. Lisäksi hän on tuottanut opetussisältöä mm. suomalaiselle Rockwaylle. Vuonna 2013 Mr. Fastfinger julkaisi "Stringweaver"-minialbumin, joka oli samalla myös laajennettu soundtrack GuitarBots-pelin "Mr. Fastfinger -tasolle". GuitarBots on suomalaisen Yousician-peliyhtiön kitarapeli. .
2015 Mika Tyyskä ja kitaranrakentaja Juha Ruokangas julkistivat yhteistyöprojektinsa, The Spirit of the Guitar Hunt -elokuvan . 40-minuuttinen elokuva Mr. Fastfingerin uuden kitaran rakennuksesta sekoittaa todellisuutta ja fantasiaa. Elokuvassa yhdistetään animaatiota ja näytelmäelokuvaa. Lisäksi Mr. Fastfingerin kolmas täyspitkä albumi, "Spirit Rising," julkaistiin. Levy on samalla elokuvan soundtrack. Levyllä vierailee huippumuusikoita kuten Jordan Rudess (Dream Theater), Michael Angelo Batio, Kai Hahto (Nightwish, Wintersun), Jan-Olof Strandberg, Kristoffer Gildenlöw, Kalle Katz ja Sami Tupala.
Viime vuosina Mr. Fastfinger on keikkaillut Suomessa oman liveyhtyeensä kanssa. Tyyskä soittaa myös useissa cover- ja tribute -kokoonpanoissa, kuten Mauron Maiden ja Metallica Tribute, jossa mukana Tyyskän lisäksi Kai Hahto, Mikko Herranen ja Kimmo Nissinen.
Mr. Fastfinger soittaa suomalaista Ruokangas Guitarsin kitaraa. Hän käyttää Hughes & Kettnerin vahvistimia ja muun muassa BOSSin ja TC Electronicin efektejä.
Mika Tyyskä valmistui Lahden Muotoiluinstituutista 2005. Samana vuonna julkaistu internetsivusto Guitar Shred Show oli hänen opinnäytetyönsä. Tyyskän teos on myös Jorden Rudessin kanssa kehitetty Keyboardwizard.net. Tyyskä on luonut kolme animaatiota progressiivista metallia soittavan Dream Theater -yhtyeen konsertteja varten.
Hän on myös tehnyt animaatiot Jordan Rudessin Morphwiz IPad -ohjelmaan.
Helsten
Michel Emer
Michel Emer, synt. Michel Rosenstein (19. kesäkuuta 1906, Pietari - 23. marraskuuta 1984, Neuilly sur Seine) oli ranskalainen sanoittaja ja säveltäjä. Hän teki lauluja muun muassa Damialle, Edith Piafille, Ray Venturalle ja Tino Rossille.
Emer teki Piafille paljon lauluja esimerkiksi A quoi ca sert l'amour ja L'Accordéoniste.
Hänen vaimonsa vuodesta 1954 oli näyttelijä Jacqueline Maillan, (1923-1992)
Vladimir Shafranov
Vladimir Shafranov (s. 1946 Leningrad) on venäläinen pianisti ja viulisti, joka muutti Israeliin vuonna 1973 ja sai Israelin kansalaisuuden ja avioliiton takia muutti Suomeen 1974. Shafranov muodosti trion basisti Pekka Sarmannon ja rumpali Jukkis Uotilan kanssa ja levytti yhden albumin Kompass-levymerkille.
Robert Smithson
Robert Smithson (2. tammikuuta 1938 – 20. heinäkuuta 1973) oli yhdysvaltalainen taiteilija, joka tunnetaan maataiteestaan.
Smithson oli yksi ensimmäisistä maataiteilijoista. Hänen tunnetuin teoksensa on "Spiral Jetty" Utahin Isolla Suolajärvellä vuonna 1970. Se koostuu spiraalimaisesti etenevästä polusta, jonka oli 475 metriä pitkä ja 4,57 metriä leveä.
Rotox
Rotox oli suomalainen yhtye, joka teki albumin Hi-Hat-levymerkille. Yhtye hajosi vuoden kuluttua perustamisen jälkeen.
Wilmington (Pohjois-Carolina)
Wilmington on yhdysvaltalainen kaupunki Pohjois-Carolinan osavaltiossa. Se on New Hanoverin piirikunnan pääkaupunki. Wilmingtonissa oli vuoden 2007 arvion mukaan 89 621 asukasta.
Ensimmäisenä eurooppalaisena Wilmingtonissa ja sitä ympäröivällä Cape Fearin alueella kävi italialainen tutkimusmatkailija Giovanni da Verrazano vuonna 1524. Ensimmäiset eurooppalaiset asettuivat Wilmingtoniin kuitenkin vasta 1720. Wilmington sai kunnallisoikeudet vuonna 1739 tai 1740.
Wilmington teollistui nopeasti 1700-luvun lopulla ja 1800-luvun alussa. Paikkakunnan taloutta veti erityisesti puuteollisuus, joka sai raaka-aineita Wilmingtonia ympäröineistä laajoista metsistä. Vuoteen 1840 mennessä siitä oli kasvanut osavaltionsa suurin kaupunki ja itärannikon merkittävimpiä satamakaupunkeja. Sisällissodan aikana Wilmington oli strategisesti tärkeä, sillä sen sataman kautta kuljetettiin huomattava osa Etelävaltioiden tuontituotteista. Kun Pohjoisvaltiot valtasivat Norfolkin 1862, niin Wilmingtonin merkitys kasvoi entisestään ja siitä tuli Etelävaltioiden tärkein satama. Wilmington vallattiin lopulta Wilmingtonin taistelussa 1865. Seuraavana vuonna paikkakunta sai kaupunginoikeudet.
Ensimmäisen ja toisen maailmansodan aikana Wilmingtonin laivanrakennusteollisuus elpyi, ja 1940-luvulla North Carolina Shipbuilding Company työllisti alueella tuhansia ihmisiä. Sotien jälkeen kaupunkiin perustetut General Electricin ja Corningin toimitilat ja uudet nähtävyydet, kuten "USS North Carolina", toivat kaupunkiin lisää vaurautta. Lisäksi 1980-luvulla elokuvateollisuus tuli Wilmingtoniin, joka oli noussut 1990-luvulla Yhdysvaltain kolmanneksi suurimmaksi elokuvakeskukseksi New Yorkin ja Los Angelesin jälkeen. Vuonna 1990 Interstate 40 -valtatie avattiin, ja sitä pitkin kaupunkiin saapui entistä enemmän ihmisiä. Wilmington oli 1990-luvulla Yhdysvaltain nopeimmin kasvavia kaupunkeja.
VBScript
VBScript ("Visual Basic Script") on Windowsin yksi monista ohjelmointikielistä.
VBScript on skriptikieli, joka suoritetaan riviriviltä. Vaikka VBScript on skriptikieli, sitä ei kannata aliarvioida. Sillä pystyy tekemään yllättävän suuria ja näyttäviä sovelluksia, esimerkiksi oman sähköposti-sovelluksen. Tosin se tarvitsee paljon osaamista. VBScriptin kryptatyn tiedoston pääte on .vbe. VBScript on sukua Visual Basicille, joka on loistava ohjelmoinnin opetteluun.
Tiedoston päätteenä käytetään päätettä .vbs
Seuraava esimerkki näyttää tekstilaatikon "Tervetuloa Wikipediaan!" ja avaa Internet Explorer-selaimessa sivun .
Seuraava esimerkki näyttää tekstilaatikon otsikolla "Messageboxi" ja tekstillä "Tämä on vain yksinkertainen messageboksi.".
Mario Yepes
Mario Alberto Yepes Díaz (s. 13. tammikuuta 1976 Cali, Kolumbia) on kolumbialainen jalkapalloilija, pelipaikaltaan keskuspuolustaja. Hän edustaa Serie A:ssa pelaavaa AC Milania. Yepes edustaa maajoukkuetasolla Kolumbiaa.
Joseph Savage
Joseph Knebel Savage (21. toukokuuta 1879 New York, New York – 10. maaliskuuta 1956 Asbury Park, New Jersey) oli yhdysvaltalainen taitoluistelija, rullaluistelija ja urheilujärjestötoimija. Ammatiltaan Savage oli juristi.
Savage on vanhin taitoluistelussa olympiatasolla kisannut urheilija: hän osallistui 52-vuotiaana Lake Placidin vuoden 1932 talviolympialaisten pariluisteluun, jossa hän sijoittui parinsa kanssa seitsemänneksi eli viimeiseksi. Vuoden 1930 MM-kilpailuissa Savage oli tuolloisen parinsa kanssa kahdeksas. Yhdysvaltain-mestaruuskilpailuista Savage voitti useita mitaleja, muun muassa maan ensimmäisen virallisen jäätanssimestaruuden vuonna 1936. Viimeisen mitalin maansa mestaruuskilpailuista Savage voitti 63-vuotiaana.
Savage toimi Amateur Skating Union of the US:n, Yhdysvaltain taitoluisteluliiton edeltäjän, puheenjohtajana vuosina 1929–1930. Hän oli myös innokas rullaluistelija, ja hän oli kyseisen lajin ja pikaluistelun puolestapuhuja.
Vuodesta 2008 Savage on ollut Yhdysvaltain taitoluistelun hall of famen jäsen.